भारत सरकार

रसायन और उर्वरक मंत्रालय

उर्वरक विभाग

**राज्‍य सभा**

अतारांकित प्रश्‍न संख्‍या 3250

जिसका उत्‍तर शुक्रवार, 23 मार्च, 2018/02 चैत्र, 1940 (शक) को दिया जाना है।

**किसानों में फसल के पोषक तत्वों संबंधी जागरुकता**

**3250. श्री मो॰ नदीमुल हकः**

क्या **रसायन और उर्वरक** मंत्री यह बताने की कृपा करेंगे किः

(क) क्या सरकार द्वारा मूल्य संवर्धित उर्वरकों या विशिष्ट पोषक तत्वों को बढ़ावा देने के लिए कोई कदम उठाए गए हैं, यदि नहीं, तो इसके क्या कारण हैं;

(ख) क्या सरकार किसी मूल्य संवर्धित उर्वरक पर राजसहायता प्रदान करती है, यदि नहीं, तो इसके क्या कारण हैं; और

(ग) सरकार द्वारा किसानों के बीच फसल पोषण के बारे में जागरूकता पैदा करने के लिए क्या कदम उठाए गए हैं और तत्संबंधी ब्यौरा क्या है?

**उत्‍तर**

**योजना मंत्रालय में राज्‍य मंत्री (स्‍वतंत्र प्रभार) तथा रसायन और उर्वरक मंत्रालय में राज्‍य मंत्री**

 **(राव इन्‍द्रजीत सिंह)**

**(क) और (ख):** उर्वरक के संतुलित प्रयोग को प्रोत्‍साहित करने की दिशा में भारत सरकार संपुष्‍ट उर्वरकों के प्रयोग को बढ़ावा दे रही है और अब तक 25 संपुष्‍ट उर्वरकों को उर्वरक (नियंत्रण) आदेश, 1985 में शामिल किया गया है। साथ ही, सरकार कुछ अनुकूलित उर्वरकों के प्रयोग को भी प्रोत्‍साहन दे रही है। ये मृदा-विशिष्‍ट, फसल विशिष्‍ट और क्षेत्र विशिष्‍ट हैं। अब तक, भारत सरकार ने राज्‍यों नामत: आंध्र प्रदेश, तेलंगाना, महाराष्‍ट्र, उत्‍तर प्रदेश, उत्‍तराखण्‍ड, तमिलनाडु और कर्नाटक के लगभग 100 जिलों के लिए चावल, गेहूं, पाम ऑयल, गन्‍ना, मिर्च और आलू की फस‍लों हेतु 34 अनुकूलित उर्वरकों को अधिसूचित किया है।

 इसके अतिरिक्‍त, पोषक-तत्‍व आधारित राजसहायता (एनबीएस) नीति के तहत शामिल तथा एफसीओ के तहत यथा-प्रावधानित बोरोन एवं जिंक से संपुष्‍ट/लेपित राजसहायता प्राप्‍त किसी भी प्रकार का राजसहायता प्राप्‍त पीएण्‍डके उर्वरक राजसहायता का पात्र है। ऐसे संपुष्‍ट/लेपित उर्वरकों को प्राथमिक पोषक-तत्‍वों के साथ उनके अनुप्रयोग को प्रोत्‍साहित करने हेतु नीचे उल्लिखित दरों के अनुसार प्रति टन अतिरिक्‍त राजसहायता प्रदान की जाएगी :-

**-: 2 :-**

|  |  |  |
| --- | --- | --- |
| क्र.सं. | एफसीओ के अनुसार संपुष्‍टीकरण हेतु पोषक-तत्‍व  | संपुष्‍ट/लेपित उर्वरकों के लिए अतिरिक्‍त राजसहायता (रु./मी.टन)  |
| **1** | **बोरोन (बी)**  | 300 |
| **2** | **जिंक (जेडएन)**  | 500 |

**(ग):** भारत सरकार मृदा परीक्षण आधारित सिफारिश के अनुसार उर्वरकों के प्रयोग को बढ़ावा दे रही है। भारत सरकार एक मृदा स्‍वास्‍थ्‍य कार्ड योजना कार्यान्वित कर रही है। मृदा स्‍वास्‍थ्‍य कार्ड न केवल मृदा की उर्वरता की स्थिति की जानकारी देता है अपितु एक फसल विशेष के‍ लिए काम में लिए जाने वाले उर्वरक की खुराक की भी सिफारिश करता है।

\*\*\*\*\*\*\*